Matriekuitslae: Regering moet ingryp in Oos-Kaap, KZN en Limpopo | Maroela Media
"Saam met hul matrieksertifikaat ontvang die meer as 455 000 matrikulante wat die 2015-eindeksamen suksesvol afgelê het, ook 'n geleentheid op 'n beter toekoms," het Paul Colditz, uitvoerende hoof van Fedsas, in 'n verklaring gesê. "Suksesvolle skoolopleiding ontsluit soveel meer geleenthede en ons is saam met hierdie suksesvolle matrieks in die wolke oor hulle wonderlike prestasie." Fedsas dra ook sy gelukwense oor aan die onderwysers, ouers en ander rolspelers wat net so hard soos die leerders gewerk het vir hierdie prestasie.
Angie Motshekga, minister van basiese onderwys, het Dinsdagaand die matriekuitslae van 2015 bekend gemaak. Leerders se individuele uitslae word Woensdagoggend om 06:00 op Maroela Media beskikbaar gemaak.
Hoewel die matriekslaagsyfer met 5% gedaal het (70,7% teenoor 2014 se 75,8%), het sowat 52 000 méér leerders die eksamen geslaag (455 825) as gevolg van die groter getal leerders – byna 800 000 – wat die eksamen afgelê het.
"Daar moenie te veel gelees word in die slaagpersentasie nie. Die deurvloeikoers het verbeter, wat 'n sterker aanduiding van vordering en sukses is," het Colditz verduidelik.
Die jaarlikse matriekuitslae is ook 'n barometer van die gehalte van onderrig in die onderskeie provinsies. Colditz het sy kommer uitgespreek oor die gehalte van onderwys in die Oos-Kaap, KwaZulu-Natal en Limpopo. "Sowat 60% van die totale getal matrieks wat die eksamen afgelê het, was in hierdie provinsies geregistreer. Ongelukkig verteenwoordig hierdie drie provinsies ook by verre die swakste uitslae. Dit is 'n duidelike wekroep vir die minister om in te gryp. Onderwys in hierdie provinsies word jaar ná jaar gekenmerk deur die een kwessie op die ander – dit is dus geen wonder dat leerders die slagoffers is nie."
Vir die suksesvolle kandidate is die bal nou in hul hande, maar dit beteken nie daar rus nie ook hier 'n verantwoordelikheid op die regering en die samelewing nie. "Daar is nou sowat 450 000 nuwe matrikulante wat gereed is om die arbeidsmark te betree. Om jou skoolloopbaan suksesvol te voltooi, is geen geringe prestasie nie. Van hierdie jong mense doen dit onder uiters moeilike omstandighede, wat dus spreek tot hul karakter en die bydrae wat hulle tot enige werksmag kan maak. Werkskepping is onder meer een van die aspekte waarop die regering moet fokus."
Pas net nog hulle punte aan soos dit reeds gebeur. Maak dit 30% punte aanpassing by die druipelinge.. dan sal die persentasie beter lyk.
Dis maar wat gebeur as "skoolgaan" vir GRATIS is (want die ander belastingbetalers sal daarvoor betaal) en dan is daar boonop nog die "rumour" dat jy nie KAN pluk nie, want die sisteem kan nie bekostig dat jy 'n jaar herhaal nie……….so maak nie saak wat jy doen nie, jy word deur geforseer……….en dan eindig jy in matriek….en jy is kwaad omdat jy nie slaag nie, so kom ons brand die skool af!!
Is ek nou n bietjie vertraag? 800 000 leerlinge het die eksamen geskryf en sowat 70% het geslaag. Dus is daar nou "450 000 nuwe matriekulante wat gereed is om die arbeidsmark te betree". Die syfers klop nie regtig nie en hoekom gaan hulle direk uit matriek uit werk?
Dit laat my dink, laat 80s het Tutu gese "172/jaar is onaanvaarbaar" en die ANC het dit opgetel tot in die duisende. Nou wonder ek net, hoekom moet die regering ingryp, is die slaagsyfer in die streke dan nog te hoog???